शायद इसी से चिंतित हो कर मध्य प्रदेश के मुख्यमंत्री, जैसा कि उन्होंने बताया है, कई महीनों से राज्य में एक आनंद विभाग स्थापित करने की सोच रहे थे। 16 जुलाई को उनकी यह महत्वाकांक्षा पूरी हुई। अखबारों में छपा कि मध्य प्रदेश देश का पहला राज्य है, जिसने आनंद विभाग खोला है। इस समाचार से प्रसन्न होने वालों के लिए सूचना है कि विश्व हैप्पीनेस रिपोर्ट में हर साल सब से ऊपर आए देशों में से किसी में भी हैप्पीनेस मंत्रालय या विभाग नहीं है। यह मंत्रालय सिर्फ तीन देशों में है - भूटान, दुबई और यूएई। खबर है कि भारत सरकार भी आनंद मंत्रालय खोलने की सोच रही है। शायद वह भी आध्यात्मिक आनंद, सांस्कृतिक मूल्यों की रक्षा आदि की बात करे।